ΧΑΙΡΕΤΙΣΜΟΣ Δ/ΝΤΗ Β/ΘΜΙΑΣ ΓΙΑ ΤΟΝ ΕΟΡΤΑΣΜΟ ΤΗΣ 25ΗΣ ΜΑΡΤΙΟΥ 1821

Ο ελληνισμός με υπερηφάνεια γιορτάζει σήμερα  την εθνεγερσία του 1821, παράλληλα με τον Ευαγγελισμό της Θεοτόκου. Με βαθιά ευγνωμοσύνη, η απόδοση τιμής στους αγωνιστές της Επανάστασης είναι κατ ελάχιστον υποχρέωσή μας, ώστε να παραμένουν ζωντανά στη μνήμη μας τα γεγονότα του επαναστατημένου ελληνισμού ενάντια στον τουρκικό ζυγό.

Ο Αγώνας του 1821 δεν είναι απλά ένα ιστορικό γεγονός. Αποτελεί την εκδήλωση της εθνικής και πνευματικής αφύπνισης, της πίστης ενός λαού στις δικές του δυνάμεις, που αψηφώντας το αδύνατο, ύψωσε το ανάστημά του και διεκδίκησε την ύπαρξή του με το σύνθημα «Ελευθερία ή Θάνατος».

Το πάθος για την Ανεξαρτησία, η θυσία για την Ελευθερία, η ορμή για την αποτίναξη του τουρκικού ζυγού που επέδειξαν οι επαναστατημένοι Έλληνες, συνοδεύουν το Έθνος μας σε όλη του την ιστορική διαδρομή. Η Επανάσταση του 1821 μας υπενθυμίζει έμπρακτα, ότι η πίστη στην Ελευθερία και η ισχυρή θέληση ενός λαού, μπορούν να αλλάξουν την ιστορική του μοίρα.

Μήνυμα ελευθερίας διαχρονικό, παρακαταθήκη για κάθε νεοέλληνα!

Χρόνια πολλά σε όλες και όλους!

Ο Δ/ντής Β/θμιας Ηλείας

Ανδρέας Ζέρβας